32003L0028
L 090/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2003/28/ЕО НА КОМИСИЯТА
от 7 април 2003 година
за привеждане за четвърти път в съответствие с техническия прогрес на Директива 94/55/ЕО на Съвета относно сближаване на законодателствата на държавите-членки по отношение на автомобилен превоз на опасни товари
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 94/55/ЕО на Съвета от 21 ноември 1994 г. относно сближаване на законодателствата на държавите-членки по отношение на автомобилния превоз на опасни товари (1), последно изменена с Директива 2001/7/ЕО (2) и по-специално член 8 от нея,
като има предвид, че
(1)
Приложения А и Б към Директива 94/55/ЕО препращат към приложения А и Б на Европейската спогодба за международен превоз на опасни товари по шосе, известна като ADR, така както тя се прилага, считано от 1 юли 2001 г.
(2)
ADR се осъвременява на всеки две години. Следователно изменената версия ще влезе в сила от 1 януари 2003 г. с преходен период до 30 юни 2003 г.
(3)
Приложение В съдържа препратки към маргинали, които трябва да станат точки.
(4)
Следователно е необходимо да се изменят приложенията към Директива 94/55/ЕО.
(5)
Мерките, предвидени в настоящата директива, са съобразени със становището на Комитета за превоз на опасни товари,
ПРИЕ НАСТОЯЩАТА ДИРЕКТИВА:
Член 1
Приложенията към Директива 94/55/ЕО се изменят, както следва:
1.
Приложение А се заменя със следния текст:
„ПРИЛОЖЕНИЕ А
Разпоредбите на приложение А към Европейската спогодба за международен превоз на опасни товари по шосе (ADR), така както тя се прилага от 1 януари 2003 г., като изразът „договаряща се страна“ е заменен с „държава-членка“.
Текстът на измененията на версията от 2003 г. на приложение А към ADR ще бъде публикуван веднага, след като стане достъпен на всички официални езици на Общността.“
2.
Приложение Б се заменя със следния текст:
„ПРИЛОЖЕНИЕ Б
Разпоредбите на приложение Б към Европейската спогодба за международен превоз на опасни товари по шосе (ADR), така както тя се прилага от 1 януари 2003 г., като изразът „договаряща се страна“ е заменен с „държава-членка“.
Текстът на измененията на версията от 2003 г. на приложение Б към ADR ще бъде публикуван веднага, след като стане достъпен на всички официални езици на Общността.“
3.
Приложение В се изменя в съответствие с приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от 1 юли 2003 г. Те незабавно информират Комисията за това.
Когато държавите-членки приемат такива разпоредби, в тях се съдържа позоваване на настоящата директива или то се прилага към тях при официалното им публикуване. Условията и редът на позоваването се определят от държавите-членки.
2. Държавите-членки съобщават на Комисията текстовете на основните разпоредби от националното си право, които приемат в областта, уредена с настоящата директива.
Член 3
Настоящата директива влиза в сила в деня, следващ датата на публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 7 април 2003 година.